১৯৮৭ চনৰ জুলাই মাহত 'গণিত বিকাশ' নামৰ দ্বিভাষীক (অসমীয়া আৰু ইংৰাজী) ছমহীয়া আলোচনীখনে আত্ম-প্ৰকাশ কৰে। আলোচনীখনে ইতিমধ্যে ২৫ বছৰ অতিক্ৰম কৰিছে। আলোচনীখনৰ প্ৰথম সম্পাদক ড° অমলা বেজবৰুৱা ('অমলা বাইদেউ')।
অসম গণিত শিক্ষায়তনে ২০১০ চনৰ পৰা প্ৰকাশ কৰা গণিত বিষয়ক জাৰ্নেলখন হ'লঃ- Journal of the Assam Academy of Mathematics (JAAM), ISSN No. 2229-3884.
শিক্ষায়তনে বৰ্তমান প্ৰতি বছৰৰ মে' মাহত মেথলেটিক্স প্ৰতিযোগিতা আৰু ছেপ্তেম্বৰ মাহত গণিত অলিম্পিয়াদ (Regional Mathematical Olympiad, RMO) অনুষ্ঠিত কৰে। এই প্ৰতিযোগিতাসমূহ বৰ্তমান প্ৰায় ৪৬ টা পৰীক্ষা-কেন্দ্ৰত অনুষ্ঠিত কৰা হয়। ১৯৮৭ চনৰ ১১ জুন তাৰিখে মুঠ আঠটা কেন্দ্ৰত প্ৰথমবাৰৰ বাবে Regional Mathematical Olympiad (RMO) পতা হৈছিল; তেতিয়া মুঠ পৰীক্ষাৰ্থীৰ সংখ্যা আছিল ৩৭২ জন। সেই প্ৰতিযোগিতা পাতিবৰ বাবে বহু বাধা-বিঘিনি অতিক্ৰম কৰিব লগা হৈছিল; কোনো মহাবিদ্যালয়ৰ অধ্যক্ষই তেওঁৰ মহাবিদ্যালয়ত প্ৰতিযোগিতা পতিবলৈও দিয়া নাছিল।
শিক্ষায়তনে পতা গণিত অলিম্পিয়াদৰ চতুৰ্থ কেটেগ'ৰিত (একাদশ-দ্বাদশ শ্ৰেণী) প্ৰথম স্থান পোৱা প্ৰতিযোগীগৰাকীক ড° সুব্ৰতানন্দ দুৱৰা স্বৰ্ণ-পদকেৰে পুৰস্কৃত কৰা হয়।
গণিত আলিম্পিয়াদৰ তৃতীয় কেটেগ'ৰিত (নৱম-দশম শ্ৰেণী) প্ৰথম স্থান পোৱা প্ৰতিযোগীগৰাকীক ৰাজেন দাস স্মাৰক বঁটা আৰু দ্বিতীয় স্থান পোৱা প্ৰতিযোগীগৰাকীক প্ৰাঞ্জল তালুকদাৰ স্মাৰক বঁটাৰে পুৰস্কৃত কৰা হয়।
গণিত আলিম্পিয়াদৰ প্ৰতিটো কেটেগ'ৰিত প্ৰথম স্থান পোৱা প্ৰতিযোগীগৰাকীক দুৰ্গেশ্বৰ দাস স্মৰক বঁটাৰে পুৰস্কৃত কৰা হয়।
ৰাজ্যিক ভিত্তিক কুইজ প্ৰতিযোগিতাৰ তৃতীয় কেটেগ'ৰিত (নৱম-দশম শ্ৰেণী) প্ৰথম হোৱা দলটোক ড° অমলা বেজবৰুৱা স্মাৰক বঁটা প্ৰদান কৰা হয়।
অসম উচ্চতৰ মাধ্যমিক শিক্ষা সংসদৰ অধীনত অনুষ্ঠিত হোৱা দ্বদশ শ্ৰেণীৰ (বিজ্ঞান আৰু কলা শাখা) পৰীক্ষাত গণিতত সৰ্বোচ্চ নম্বৰ পোৱাৰ লগতে সৰ্বোচ্চ গড় নম্বৰ পোৱাজনক হলিৰাম দত্ত স্মাৰক স্বৰ্ণ-পদক প্ৰদান কৰা হয়।
শিক্ষায়াতনে ৰাঁচীৰ বিৰলা ইন্সটিটিউট অৱ টেকন'ল'জিৰ ভূতপূৰ্ব অধ্যাপক ড° ৰাধাচৰণ গুপ্তাৰ পৰা পোৱা অনুদানেৰে গণিত ইতিহাসৰ সম্বন্ধে R C Gupta Endowment বক্তৃতা প্ৰতি বছৰে অনুষ্ঠিত কৰি আহিছে।
টোকাঃ- ওপৰৰ তথ্যখিনি প্ৰধানকৈ "অনুক্ৰম", "গণিত বিকাশ"ৰ কেইটামান সংখ্যা আৰু বিভিন্ন উৎসৰ পৰা গোটোৱা হৈছে। উল্লেখযোগ্য যে এই তথ্যখিনিয়ে অসম গণিত শিক্ষায়তন (Assam Academy of Mathematics) ৰ সম্পৰ্কে সামান্য ধৰণাহে প্ৰকাশ কৰিছে।
